ATP Journal

ATP Journal je najdlhšie vychádzajúcim periodikom v oblasti priemyselnej automatizácie na Slovensku. Od roku 1994 prešiel vývojom od čiernobieleho dvojmesačníka až po súčasné graficky pútavé prehľadné spracovanie 12tich vydaní ročne. V dnešnej dobe možno považovať ATP Journal za multimediálnu platformu, dostupnú ako v printovej, tak i v online verzii na vlastnej webovej stránke.
História.
Časopis s historickým názvom "AT&amp;P journal" (Automatizácia TEÓRIA &amp; PRAX) začal vychádzať v máji 1994 ako čiernobiely dvojmesačník v rozsahu 40 strán. Pôvodná myšlienka založiť odborný časopis v slovenskom jazyku vznikla na pôde EF STU v Bratislave.
Na vydávaní časopisu sa podujal vydavateľ "HMH, s.r.o." pričom ďalšími významnými spoluzakladateľmi boli PPA Controll, a. s., Katedra automatizovaných systémov riadenia FEI STU, Katedra automatizácie FEI STU a Katedra automatizácie FCHPT STU. V pozícii šéfredaktora pôsobí takmer od začiatku vychádzania časopisu až doteraz Ing. Anton Gérer.
V nasledujúcich dvoch rokoch sa náklad zvýšil na 500 ks a postupne, v rokoch 1997 – 1999, zmenil svoju periodicitu na mesačník, získal nový dizajn, začal sa tlačiť vo farebnom prevedení i väčšom rozsahu. Taktiež sa stal oficiálnym mediálnym partnerom Medzinárodného strojárskeho veľtrhu (MSV) v Nitre.
Na prelome milénia vznikla webová stránka www.atpjournal.sk, ktorá sa v priebehu času aktualizovala a upravovala, pričom v roku 2001 vznikla internetová stránka www.e-automatizacia.sk slúžiaca ako katalóg firiem a ich produktov. V tom istom období vyšlo 1. číslo špecializovanej prílohy AT&amp;P journal PLUS s publikovanými recenzovanými vedeckými príspevkami. O dva roky neskôr v máji 2003 vyšlo jubilejné 100. číslo, ktoré podnietilo redakciu presťahovať sa do nových väčších priestorov. S tým súvisel aj rozvoj samotného dizajnu periodika: titulná strana začala vychádzať bez celostranových reklám, vznikli nové rubriky, počet strán sa navýšil na 80 – 130. Okrem toho vyšlo 5. číslo AT&amp;P journal PLUS na CD nosiči. V roku 2005 zorganizovala redakcia časopisu odborné semináre (z toho jeden ako sprievodnú akciu Medzinárodného strojárskeho veľtrhu v Nitre) a rozšírila časopis o tzv. online príspevky, kde sa v tlačenej verzii publikujú len abstrakty z článkov a celé články sú prístupné na internete.
Rok 2007 bol rokom zmien vo vylepšovaní formálnej i obsahovej stránky časopisu. Začalo sa využívať nové písmo, nová grafická úprava, zmena kvality papiera a vyšli nové zaujímavé rubriky. Prvýkrát sa uverejnili názory odborníkov na dianie v oblasti priemyselnej automatizácie. Taktiež vyšla prvýkrát monografia na CD nosiči. Obľúbená rubrika s názvom "Chceli ste vedieť" vznikla v roku 2009 a prinášala odpovede na otázky čitateľov. V rubrike boli spracované témy vo forme odborných článkov a námetov na riešenia konkrétnych zadaní od čitateľov. Taktiež boli vydané prehľadové štúdie, ktoré informovali o využívaní vybraných produktových skupín v priemyselných podnikoch na Slovensku. 
Najväčšie zmeny nastali o rok neskôr koncom roka 2010, kedy sa schválila zmena názvu časopisu na ATP Journal. To sa premietlo do nového grafického stvárnenia loga. Odčlenením témy o automatizácii v domoch a budovách vznikol úplne nový odborný dvojmesačník vydavateľstva pod názvom iDB Journal – "inteligentné domy a budovy" (vychádzal 2011 – 2015). Taktiež prebehlo v tomto roku podpísanie Memoranda o spolupráci s International Society of Automation (ISA) a Manufacturing Enterprise Solutions Association (MESA). Okrem toho sa začali prehlbovať mediálne partnerstvá s najvýznamnejšími odbornými podujatiami na Slovensku a Česku a rozvíjať spolupráce so Zväzom automobilového priemyslu SR a s Národným centrom robotiky.
V roku 2014 redakcia ATP Journal zorganizovala vlastnú odbornú konferenciu, ktorá mala mimoriadny úspech, a tak sa v roku 2017 rozhodla usporiadať v spolupráci s ai magazine podobnú udalosť na medzinárodnej úrovni s názvom "Robotika vo výrobnej praxi malých a stredných podnikov", pričom o dva roky neskôr v roku 2019 bol zorganizovaný jej 2. ročník.
Žáner a náklad.
Žánrovo je ATP Journal odborný mesačník o priemyselnej automatizácii, informatike a údržbe. Tvorený je vlastným exkluzívnym obsahom, akými sú napr. reportáže z výrobných podnikov, rozhovory na odborné témy či prehľadové štúdie, ako aj komerčným obsahom. Počet registrovaných čitateľov na bezplatný odber tlačenej a elektronickej verzie mesačníka ATP Journal je 4 200 (údaje k 1. januáru 2022), pričom registrácia prebieha priamo na webovej stránke periodika.
Online.
Online verzia periodika ATP Journal je publikovaná na webovej stránke www.atpjournal.sk. Webová stránka zahŕňa kompletný obsah printovej verzie, ale i ďalšie rubriky a formáty charakteristické pre webové prostredie.
Vízia a vzdelávanie.
Dlhodobou víziou mesačníka ATP Journal je vzdelávať verejnosť v oblasti priemyselnej automatizácie, informatiky, robotiky a iných priemyselných riešení. To realizuje aj mediálnou podporou fyzických či online odborných podujatí. V rokoch 2020 – 2022 bol alternatívou prechod k online podujatiam, videokonferenciám, webinárom a virtuálnym veľtrhom. 
Konferencia ATP Journal
Dlhoročné kontakty na špičkových odborníkov, významných dodávateľov i akademickú obec na jednej strane a na zástupcov výrobných podnikov na druhej strane dopomohli k organizácii dvoch ročníkov celoslovenskej konferencie "Robotika v priemyselnej praxi malých a stredných podnikov". (údaj k 1.1.2022)
Školenia na mieru
Redakcia ATP Journal organizuje vo svojej oblasti školenia na mieru na rozličné témy z praxe. Školiteľmi sú spravidla poprední vedeckí pracovníci, výskumníci či akademická obec, ktorá školí zástupcov súkromných i štátnych výrobných a spracovateľských podnikov.